এক সপ্তাহের মধ্যে চতুর্থ হামলা জার্মানিতে। নুরেমবার্গের অ্যান্‌সবাখে গতকাল এক আত্মঘাতী হামলায় ১৫ জন আহত হয়েছেন। তাঁদের মধ্যে তিনজনের অবস্থা আশঙ্কাজনক।
হামলাকারী মহম্মদ দলিল জঙ্গি সংগঠন ‘ইসলামিক স্টেটে’র (আইএস) অনুগামী ছিল। একটি ভিডিওয় দেখা গিয়েছে, বিস্ফোরণ ঘটানোর আগে আল্লার নামে শপথ নিয়ে দলিল বলছে, সে আইএস প্রধান আবু বকর আল-বাগদাদির অনুগামী। জার্মানি ইসলামের বিরুদ্ধে দাঁড়াচ্ছে, তাই সে এই বিস্ফোরণ ঘটাচ্ছে। আইএস-ও পরে দাবি করে, ওই যুবক তাদের ‘যোদ্ধা’!
দু’বছর আগে সিরিয়া থেকে জার্মানিতে গিয়েছিল দলিল। কিন্তু জার্মানির প্রশাসন তার সে দেশে থাকার আর্জি গত বছর খারিজ করে। তবে সিরিয়ায় গৃহযুদ্ধ চলায় মানবিক কারণে ২৭ বছর বয়সি ওই যুবককে দেশে ফেরত পাঠানো হয়নি। তাকে বুলগেরিয়ায় পাঠানোর কথা ছিল।  
গতরাতে অ্যান্‌সবাখের সিটি সেন্টারে একটি ‘কনসার্ট’ উপলক্ষে প্রায় আড়াই হাজার দর্শক জড়ো হয়েছিলেন। দলিল সেখানে ঢোকার চেষ্টা করে। কিন্তু টিকিট না থাকায় তাকে ঢুকতে দেওয়া হয়নি। এরপর কিছুটা দূরে একটি পানশালার বাইরে সে নিজেকে উড়িয়ে দেয়। জার্মানির বাভেরিয়া প্রদেশের অভ্যন্তরীণ মন্ত্রী জোয়াকিম হারমান জানিয়েছেন, হামলাকারীর সঙ্গে থাকা একটি ব্যাগে প্রচুর ধারাল ধাতব টুকরো পাওয়া গিয়েছে। সন্দেহ করা হচ্ছে, একসঙ্গে অনেককে হত্যা করতেই সে কনসার্টে ঢোকার চেষ্টা করেছিল।
দলিল যে আশ্রয় শিবিরে থাকত, পুলিশ আজ সকালে সেখানে যায়। তার এক পড়শির দাবি, আইএস জঙ্গিদের দলিল পছন্দ করত না। তবে ওই যুবক নাকি সবসময় মিথ্যে কথা বলত। ছোটখাটো অপরাধে সে একাধিকবার পুলিশের হাতে ধরাও পড়েছিল। জার্মানিতে থাকাকালীন দলিল দু’বার আত্মহত্যার চেষ্টা করে। প্রসঙ্গত, গতকালই স্টুটগার্টের রুটলিনজেনে এক সিরীয় শরণার্থী এক অন্তঃসত্ত্বা মহিলাকে কুপিয়ে খুন করে। ঘটনায় আহত হন দু’জন। 
এদিকে, মিউনিখের শপিং মলে হামলাকারী আলি ডেভিড সোনবোলির বন্ধু এক আফগান কিশোরকে পুলিশ গ্রেফতার করেছে। হামলার অব্যবহিত আগে আলির সঙ্গে সে দেখা করতে গিয়েছিল। আলির কাছে যে বেআইনি পিস্তল রয়েছে, ধৃত কিশোর তা জানত।